5Morena o boletše le Moshe a re: 6Batametša ba leloko la Lefi o ba gafele Arone moperisita gore ba mo diriše. 7Ba hlokomele tša madišo a gagwe, le tša madišo a phuthego ka moka mo pele ga Ngwako wa Kgwerano, gore ba dire mediro ya Ntlong yeo. 8Ba hlokomele le thoto ka moka ya Ngwako wa Kgwerano, le tša madišo a Baisiraele, gore ba dire mediro ya Ntlong yeo. 9Balefi o ba gafele Arone le barwa ba gagwe. Ba hlaotšwe go Baisiraele, mme ba gafetšwe yena sa ruri. 10Arone le barwa ba gagwe o ba hlaole gore ba hlokomele boperisita bja bona; gomme o šele e a kago batamela a bolawe. 11Morena o boletše le Moshe a re: 12nna ke tšere Balefi mo go Baisiraele bakeng sa maitšibulo ka moka a a belegwago mo go Baisiraele. Balefi ke ba ka. 13Ka gobane maitšibulo ka moka ke a ka. Mohla wola ge ke bolaya maitšibulo ka moka a Baegipita, ke ikgethetše maitšibulo ka moka a Isiraele, a batho le a dikgomo, gore e be a ka, nna Morena. 14Morena o boletše le Moshe lešokeng la Sinai a re: 15Bala Balefi ka lešika la bona le ka leloko la bona. O bale ba batona ka moka ba ba feditšego kgwedi e tee le go fetiša. 16Gomme Moshe a ba bala ka mo Morena a mmoditšego, ka mo a laetšwego ka gona. 17Barwa ba Lefi ka maina a bona e be e le Gerisone, le Kahathe, le Merari. 18Maina a barwa ba Gerisone, mašika a bona, ke Lebini le Simei. 19Barwa ba Kahathe, mašika a bona, ke Amorama, le Jitsehara, le Heburone, le Usiele. 20Barwa ba Merari, mašika a bona, ke Mahali le Musi. Ke yona meloko ya Balefi ka mašika a bona.